Návrh Rozhodnutia Spoločného Výboru EHP ktorým sa mení a dopĺňa Protokol 31 k Dohode o EHP o spolupráci v špecifických oblastiach mimo štyroch slobôd (Eures) - Návrh spoločného stanoviska Komisie /* SEK/2006/1084 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 4.9.2006 SEK(2006) 1084 v konečnom znení Návrh ROZHODNUTIA SPOLOČNÉHO VÝBORU EHP ktorým sa mení a dopĺňa Protokol 31 k Dohode o EHP o spolupráci v špecifických oblastiach mimo štyroch slobôd (Eures) - Návrh spoločného stanoviska Komisie - (predložený Komisiou) DÔVODOVÁ SPRÁVA 1. Protokol 31 k Dohode o EHP obsahuje osobitné ustanovenia o spolupráci Spoločenstva so štátmi EZVO, ktoré sú členmi EHP, v oblasti mimo štyroch slobôd. 2. Cieľom pripojeného návrhu rozhodnutia Spoločného výboru EHP je upraviť protokol 31 s cieľom rozšíriť spoluprácu v oblasti zamestnanosti prostredníctvom zapojenia Lichtenštajnska do siete Európskych služieb zamestnanosti (EURES). Ustanovuje rámec spolupráce a stanovuje podmienky zapojenia Lichtenštajnska do siete EURES od 1. januára 2007, na základe rozhodnutia spoločného výboru EHP č. 56/96 z 28. októbra 1996. 3. Článok 1 ods. 3 písm. b) nariadenia Rady (ES) č. 2894/94 o opatreniach na implementáciu Dohody o EHP predpokladá, že Rada na základe návrhu Komisie ustanoví stanovisko Spoločenstva pre takéto rozhodnutia. 4. Návrh rozhodnutia Spoločného výboru EHP sa predkladá na schválenie Radou. Následne Komisia pri najbližšej možnej príležitosti predloží stanovisko Spoločenstva v rámci Spoločného výboru EHP. Návrh ROZHODNUTIA SPOLOČNÉHO VÝBORU EHP ktorým sa mení a dopĺňa Protokol 31 k Dohode o EHP o spolupráci v špecifických oblastiach mimo štyroch slobôd (Eures) SPOLOČNÝ VÝBOR EHP, so zreteľom na Dohodu o Európskom hospodárskom priestore, zmenenú a doplnenú Protokolom, ktorým sa upravuje Dohoda o Európskom hospodárskom priestore, ďalej len „dohoda“, a najmä na jej články 86 a 98, keďže: (1) Protokol 31 k dohode bol zmenený a doplnený rozhodnutím Spoločného výboru EHP č. … z ..[1]. (2) Rozhodnutie spoločného výboru EHP č. 56/96 z 28. októbra 1996[2] rozšírilo spoluprácu zmluvných strán dohody tak, že do protokolu 31 k dohode zahrnulo sieť Európskych služieb zamestnanosti (EURES). (3) Lichtenštajnsko si pôvodne vyhradilo právo zapojiť sa do siete EURES v závislosti od výsledkov spoločného preskúmania prechodných opatrení v oblasti voľného pohybu osôb podľa protokolu 15 k dohode. (4) Na základe tohto spoločného preskúmania sa prostredníctvom rozhodnutia Spoločného výboru EHP č. 191/1999[3] zaviedli nové sektorové úpravy[4] v prílohe V a prílohe VIII k dohode, pokiaľ ide o Lichtenštajnsko, ktoré sú obmedzené na usadenie sa v Lichtenštajnsku. (5) Výhrada, pokiaľ ide o zapojenie Lichtenštajnska do siete EURES, sa prestáva uplatňovať. (6) Protokol 31 k dohode by sa preto mal zmeniť a doplniť tak, aby sa Lichtenštajnsko mohlo do siete EURES zapojiť s účinnosťou od 1. januára 2007, ROZHODOL TAKTO: Článok 1 Znenie článku 15 ods. 4 protokolu 31 k dohode sa nahrádza takto: „Odseky 1 až 3 uvedené vyššie sa na Lichtenštajnsko uplatňujú od 1. januára 2007.“ Článok 2 Toto rozhodnutie nadobúda účinnosť dňom nasledujúcim po poslednom oznámení Spoločnému výboru EHP podľa článku 103 ods. 1 dohody *. Uplatňuje sa od 1. januára 2007. Článok 3 Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie. V Bruseli Za Spoločný výbor EHP predseda Tajomníci Spoločného výboru EHP [1] Ú. v. EÚ L ... [2] Ú. v. ES L 58, 27.2.1997, s. 50. [3] Ú. v. ES L 74, 15.3.2001, s. 29. [4] Zmenené a doplnené Dohodou o účasti Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky v Európskom hospodárskom priestore (Ú. v. EÚ L 130, 29.4.2004, s. 11.) * [Sú uvedené ústavné požiadavky.] [Nie sú uvedené žiadne ústavné požiadavky.]